ДУА “Мірская сярэдняя школа”

***Велікодныя забавы***

*(пазакласнае мерапрыемства)*

Распрацавала і правяла настаўніца

пачатковых класаў

Герман Таццяна Мікалаеўна

**Мэты:** пазнаёміць вучняў з гісторыяй свята Вялікдзень, фарміраваць зацікаўленасць да нашай культуры, народных традыцый, развіваць звязную мову вучняў, мысленне, увагу, выхоўваць пачуццё патрыятызму, цікавасць да вывучэння роднай культуры

**Абсталяванне**: яйкі, на якіх напісана тэма ўрока, касцюмы, прыгожа аформленыя сталы, усе прадметы, неабходныя для конкурсаў

**Ход урока**

**1.Арганізацыйны момант мерапрыемства**

-Гучыць урывак песні “Сёння ў нашай хаце свята”

**2. Задачы ўрока**

- А якое свята ў нашай хаце, мы даведаемся, адгадаўшы загадкі і адкрыўшы запіс тэмы мерапрыемства.

**3.Уступная частка**

Загадкі адгадваюцца, і яйкі пераварочваюцца. А на іх на адваротным баку запісаны літары ( складзеныя літары ў словы- назва мерапрыемства).

1)Беленькая бочачка,

На ёй ні сучочка,

Ні абручыка. Ні дна.

Хоць бы клёпачка адна (яйка)

2)Чараўніца да нас завітала.

Усё ажыло, заспявала (вясна)

3)Не будзільнік, а праспаць

Гаспадыні ён не дасць.

Прапяе шмат раз:

Пад’ём!

І ўвесь разбудзіць дом (певень)

4)За лесам пажар палае,

Ніхто яго не тушыць,

Кожны вітае (зара)

5) Курка белая па сцяне бегае,

Ні крылаў, ні ног у яе няма,

Ды будзеш лавіць дарма (сонечны зайчык)

6)Гудзе, ды не самалёт,

Можа раніць, ды не страла.

Хто адгадае,хто гэта?..(пчала)

7) Бяжыць і не спыняецца,

Ніколі не стамляецца (рака)

8) Мокры цыбач

Праляцеў наўскач,

Лёг на сенажаць-

Яго й не відаць (дождж)

9)Прыгожая кветачка

На сонейку млела.

Вова хацеў сарваць-

Яна паляцела (матылёк)

10) Крылаў не мае, а лятае.

Без рук, а вароты адчыняе.

Без голасу, а спявае.

Без пугі, а хмары ганяе (вецер)

11)Днём і ноччу куркі

Гуляюць у жмуркі.

Нават певень аслеп,

Бо зацвіў…(кураслеп)

12) Яноту сніцца добры сон,

Бо каля носа кветка…(сон)

13)Кліча ў луг, а не на ўрок

Сіні- сіненькі…(званок)

14)Лёгкі, а не падняць.

Сцелецца, ды не рагожа…

Бераг, лужок і стажок-

Кожны схавацца ў ім можа (туман)

15) Памылка, дзеці:

Ніхто на свеце

Не сее зімою!

А сеюць заўсёды?..(вясною)

16)То дзіўнае дзіва!

Ці чулі вы?

Каб з сямі нітак

Быў пояс сатканы? (вясёлка)

Чытаем тэму: Велікодныя забавы.

**4. Асноўная частка**

1)Вучні чытаюць вершы:

1.Хрыстос Уваскрэс!

Усюды радасць,

Усё глядзіць смялей, святлей.

Вялікі мучанік. Здаецца,

Абняў усіх ласкаю сваёй.

Хрыстос Уваскрэс!

Хрыстос Уваскрэс!

К табе, о Божа,

І я ў дзень гэты просьбу шлю:

Хай Беларусь, мая старонка

Уваскрэсне к лепшаму жыццю.

-Гучыць звон колакала.

2)Расказ настаўніцы пра традыцыі свята Вялікдзень на Беларусі.

Апошні тыдзень перад Вялікаднём называецца Перадвелікодным . У панядзелак прыбіралі надворкі: падмяталі смецце, вычышчалі сад і агарод, чысцілі хатнюю жывёлу.

Аўторак падтрымліваў асноўны прынцып тыдня - ачышчэнне душы, цела, а галоўнае- жылля . Серада на перадвелікодным тыдні атрымала назву “Драўляная страсць” . У гэты дзень мылі ўсё драўлянае- хлебную лапату, сталы, лавы і г. д. А на досвітку ў Чысты чацвер патрэбна было вымыцца чацвярговым мылам і апаласнуцца чацвярговай вадой. У славян існуе павер’е , што купанне на досвітку ў рэчцы, возеры ў Чысты чацвер змывае ўсе грахі і хваробы на ўвесь год. Свечку, з якой стаялі ў царкве ў гэты дзень, называлі чацвярговай. Лічылася, што яна валодае ачышчальнай сілай: здольнасцю праганяць нячыстую сілу. Яшчэ ў ноч з серады на чацвер на адкрытай мясцовасці- пад зоркі- ставілі соль. Назаўтра ранкам яе забіралі ў дом. Чацвярговая соль валодае выключнымі магчымасцямі: ужываецца як магічны сродак для лячэння людзей, служыць мацнейшым абярэгам на працягу ўсяго года. У Чысты чацвер рыхтавалі “вялікую вячэру” з 12 страў. Перад вячэрай гаспадар чытае малітву, запальвае грамнічную свячу. Затым усе сядалі за стол , успаміналі памерлых, родных. У пятніцу замешвалі цеста , выпякалі велікодныя пірагі, фарбавалі яйкі- сімвал Вялівадня, рыхтавалі святочныя стравы. Самай галоўнай і адказнай справай у Вялдікодную пятніцу была афарбоўка яек. Паводле царкоўнага апісання гэты звычай звязаны з імем Марыі-Магдаліны, якая прыйшла да імператара Ціберыя ў Рыме, паднесла яму яйка белага колеру і сказала:”Хрыстос Уваскрэс!” І яйка стала чырвоным, і здзіўлены імператар вымавіў: “Сапраўды Уваскрос!” Так чырвонае яйка стала сімвалізаваць уваскрашэнне Іісуса Хрыста. У Велікодную суботу з поўдня да вечара асвяшчаюцца ўсе стравы: яйкі, кулічы і інш. Веруючыя расстаўляюць усё прынесенае імі на ручнікі, ставячы пры гэтым у сам куліч свячу, якую запальвалі перад пачаткам асвяшчэння. Адно з велікодных яек трэба напалову ачысціць , каб акрапіці асвяшчонай вадой: ”каб святасць лепш прайшла”. Велікодны ручнік, на якім асвяшчалі ўсё прынесенае ў царкву, добра дапамагае ад сурокаў, калі яго насіць на сабе, яго не мылі да восені “пакуль грымоты не пройдуць”.

Вялікдзень- вялікае хрысціянскае свята, калі вышэйшыя сілы могуць выканаць любое пажаданне, сказанае ранкам.

Ранкам, перш чым пакаштаваць што-небудзь іншае, трэба з’есці асвяшчонае яйка. Велікоднае яйка дзялілі на столькі частак, колькі ў сям’і было чалавек. З’еўшы сваю долю, кожны запіваў яе пры гэтым святой вадой (узятай на Хрышчэнне). Пасля гэтага дазвалялася есці ўсё астатняе. Калі на Вялікдзень да вас прыйдзе чужы чалавек і сядзе разам з вамі за стол, то вам будзе шанцаваць увесь год. На Вялікдзень патрэбна зрабіць 7 добрых спраў або падарыць 7 падарункаў. У Светлую нядзелю і ўвесь Велікодны тыдзень нельга нікому нічога пазычаць і самому прасіць не патрэбна.

3)Інсцэніроўка свята

4)Гульні

У вучняў на адваротным баку стула прымацаваны жэтоны з “пірагом” або “яечкам”. Па таму, што каму папала фарміруюцца 2 каманды: ”Яечка” і “Пірог”.

1. гульня “Перакаці яечка”. Насупраць кожнай каманды стаіць талерка. Каля талеркі ляжыць велікоднае яечка. Па камандзе вядучага кожны ўдзельнік па чарзе перакаціць яечка вакол талеркі, без дапамогі рук.
2. гульня “Перадача яек”. Пранесці лыжкай да наступнага члена каманды.
3. гульня “Качанне яек”. Хто найдалей пракоціць.
4. гульня “На паляўнічы спрыт”. З завязанымі вачыма гульцы павінны з трох разоў патрапіць па яйку.
5. Гульня “Біткі”

Падвядзенне вынікаў гульняў

**5. Падвядзенне вынікаў мерапрыемства**

- Пра якое свята мы гаварылі?

- Якія традыцыі вы запомнілі больш за ўсё?

- Што спадабалася на мерапрыемстве больш за ўсё?

**6. Рэфлексія**

-Адзначце сваю дзейнасць на мерапрыемстве на “Сцяжынцы добрых спраў”.

Усе ўстаюць і выконваюць песню “Бывайце здаровы”.

Частаванне гасцей.